Voorbehoedmiddels vir KZN-olifanteArgieffoto Die Hluhluwe-iMfolozi-wildreservaat in KwaZulu-Natal gebruik sedert die begin van die maand vir die eerste keer ŉ voorbehoedmiddel om olifantoorbevolking te voorkom. Die reservaat en Humane Society International (HSI) het Maandag in ŉ gesamentlike verklaring gesê die voorbehoedprogram beheer die olifantbevolking op ŉ gepaste wyse, verminder die aanteelsyfer, en bewaar ook die ekosisteem. “Die immuno-voorbehoedmiddel word by ŉ Afrika-olifantbul ingespuit en verhoed dat eierselle deur sy sperm bevrug word,” lui die verklaring. “Die middel word van ŉ afstand met ŉ pylgeweer toegedien. Die proses is minimaal indringend en ŉ verdowingsmiddel is nie nodig nie.” Vier geslagte se olifante gaan vir drie jaar die behandeling ontvang. HSI het gesê studies oor die afgelope 18 jaar demonstreer dat die immuno-voorbehoedmiddel ŉ veilige en doeltreffende manier is om die olifantbevolking te beheer. Dit middel het nie ŉ uitwerking op die dier se geaardheid nie.